Dragana_Mirković
1990-e
Nakon ZaM-a prešla je u RTS PGP. U septembru 1994. pojavio se novi album. Započela je saradnju sa grupom Beat Street, sa kojom je sarađivala i narednih godina. Ovaj album Draganini fanovi smatraju njenim najboljim u karijeri, a sve pjesme sa albuma postale su hitovi. Autori su većinom Tucakovićeva i Futa, dok se Aleksandar Milić Mili oprobao kao kompozitor i komponovao muziku za baladu "Nisam ni metar od tebe" – koja je evergreen pjesma; dens pjesme "Samo jedan sat" i "Kaži mi" radio je Husa iz grupe Beat Street. Godine 1995. ponovo je otišla na veliku turneju po bivšoj Jugoslaviji; bilo je slučajeva da je pjevala u dva grada u toku istog dana. Nakon turneje 22. i 23. juna održala je solističke koncerte u centru "Sava", a poslije dužeg vremena otpjevala je i neke pjesme iz perioda kada je bila u saradnji sa Južnim vetrom. Tadašnji štampani mediji prenijeli su: "Dva dana 8.000 obožavalaca uživalo je u Draganinim najvećim hitovima, glamurozno, holivudski, sa besprijekornim ozvučenjem. Njeni gosti: Željko Šašić, Nino, Divlji kesten i Beat Street također su bili na visini zadatka, tako da je publika zadovoljno napuštala dva dana prepuni Centar 'Sava'." Koncert je direktno prenosila televizija Pink. Krajem 1995. godine izdala je 12. studijski album, a tada je izjavila da je za mjesec i po dana prodato 60.000 kaseta. Na albumu se izdvojila evergreen pjesma "Plači zemljo", koja i otvara album, a pored nje i pjesme "I u dobru i u zlu", "Volela bih da te vidim", "Stani suzo, stani" i hit duet sa Ninom "Divlja devojka"; na ovom i na narednim albumima nije bilo saradnje sa Tucakovićevom i Futom. Sljedeće godine, 1996, izdala je novi album, a izdvojile su se pjesme "Nema promene", "Dušu si mi opio", "Tebi ljubavi", "To nije tvoja stvar", "Brate moj", kao i duet sa Željkom Šašićem "Oči pune tuge"; iste godine dobila je Oskar popularnosti za pjevačicu decenije. Naredne, 1997. godine, izdala je novi album i otpočela saradnju sa Dejanom Milićevićem, koji je uradio efektan spot za evergreen "Poslednje veče". U samom startu izdvojile su se još i pjesme "Kojom gorom", "Biće mi kako kad", "Ko je da je", "Niko nikog ne voli", kao i pjesme "Dolina kestenova" i "Neću pokajanje" koje je komponovao Miroljub Brzaković Brzi. Dana 20. marta 1998. održala je solistički koncert u hali "Pionir" pred 8.000 posjetilaca i tako započela turneju; koncert je prenosio RTS. Dragana je na scenu izašla na motoru, bilo je mnogo upečatljive koreografije, efekata, pirotehnike... Pošto je saznala da Saša Popović i Lepa Brena otvaraju novu izdavačku kuću Grand odlučila je da naredni album izda za njih. Album je izdat u februaru 1999. za PGP RTS u koprodukciji sa Grandom, jer je RTS htio da Dragana i dalje ostane u njihovoj izdavačkoj kući. Album je izdat u 130.000 primjeraka; snimila je spot jedino za pjesmu "Danima", dok je ostale promovisala u emisijama Granda i RTS-a. Vrlo često se pojavljivala u Grandovim emisijama, najčešće na kraju pjevajući dvije pjesme. Promocija albuma naglo se prekinula zbog NATO-ovog bombardovanja SR Jugoslavije od marta do juna 1999; i pored toga pjesme su se izdvojile, ali ne onako kako je to bio slučaj ranijih godina, s tim da je pjesma "Još si meni drag" i dan-danas hit.